Furuset skole ble bygget i 1861. Skolens lærer bodde da i skolebygget og disponerte 10 mål dyrket jord, noe som var nødvendig for husholdningen. Gamle protokoller fra 1883 forteller at 87 elever var innskrevet på skolen. En ny skolebygning kom til i 1909; den ble kalt «fyrstikkesken» på grunn av utseendet. Den gamle skolen ble gjort om til lærerbolig. Med nybygget fikk skolen endelig innlagt vann, og det ble bygget eget kjøkken og sløydsal. Den gamle lærerboligen er bevart, og står fortsatt i skolegården.